Is ŉ Nieu-Seelander die antwoord?Die name van Nieu-Seelandse rugbyafrigters word nou links en regs rondgegooi nadat daar Sondag bespiegel is dat Dave Rennie se naam in die hoed is om by Allister Coetzee as afrigter oor te neem. Afgesien van Rennie, wat die Chiefs tot twee Superrugbytitels in 2012 en 2013 gebrei het, word die name van John Plumtree, John Mitchell, Robbie Deans, Graham Henry en Vern Cotter ook genoem. Ook Rassie Erasmus, wat nou Munster se direkteur van rugby is, en selfs Jake White van Montpellier, word as moontlike opvolgers genoem. Werklik? Is dit nie net ŉ weerligafleier om die Suid-Afrikaanse ondersteuners se bloeddruk laag te hou nie? Rennie het reeds ŉ kontrak onderteken om ná die Superreeks die Glasgow Warriors af te rig. Hy is aangestel om Gregor Townsend te vervang, wat die leisels as Skotse afrigter by Cotter neem. Wie gaan betaal om Rennie uit sy kontrak los te wikkel? Wie gaan betaal om Coetzee, en lede van sy bestuurspan, ŉ goue handdruk te gee? En dan die heel grootte struikelblok: hoe gaan enige Nieu-Seelander inkoop by Saru se transformasieteikens? Saru is van plan om tussen 9 en 12 Desember drastiese stappe te neem wat verreikende gevolge kan inhou. Coetzee en sy span sal ondermeer (glo Maandag) terugvoer gee en dan sal daar oor sy toekoms besluit word. ŉ Besluit oor die kies van oorsese spelers sal neergepen word, en die formaat van die Curriebeker-reeks (ses, sewe of agt spanne) moet bepaal word. ŉ Besluit om derde partye ŉ meerderheid aandeel in unies te gee, sal bespreek word. Daar sal nuwe franchise en nie-franchise-komitees gestig word om aanbevelings te doen oor die onderskeie reekse en spelaangeleenthede. Die onafhanklike lede sal tot vier uitgebrei word en die spelers sal ook ŉ verteenwoordiger hê. Dit klink amper te goed om waar te wees, maar dit is beslis die regte stappe in die regte rigting. Dis jare lank al bepleit, maar kon nog nooit deurgevoer word nie. Suid-Afrikaanse rugby staan op die rand van die afgrond en as dié dringende stappe nie nou geneem word nie, sal die bloeding nie gekeer kan word nie … ook wat die aanstelling van die Bok-afrigter betref.